ጣሊያን በፈንሳይ የውስጥ ጉዳይ የምታደርገውን ጣልቃ ገብነት እንድታቆም ፈረንሳይ አስጠነቀቀች
ጣሊያን በፈንሳይ የውስጥ ጉዳይ የምታደርገውን ጣልቃ ገብነት እንድታቆም ፈረንሳይ አስጠነቀቀች፡፡ለ3 ወራት በጸረ-መንግስት ተቃውሞ ስትናጥ የሰነበተችው ፈረንሳይ አሁን ደግሞ በሮም የሚገኙትን አምባሰደሯን በመጥራት ያልተጠበቀ እርምጃ ወስዳለች፡፡ፈረንሳይ አምባሳደሯን ከሮም የጠራሁችው ጣሊያን በውስጥ ጉዳዬ እጇን አስገብታለች ብላ በማመን ነው ተብሏል፡፡የፈረንሳይ መንግስት ቃል አቀባይ ቤንጃሚን ግሪቮክስ ፈረንሳይ እዚህ ውሳኔ ላይ የደረሰችው ጣሊያን ለወራት ስደተኞች እና ኢኮኖሚያዊ ፖሊሲዎችን በተመለከተ መሠረተ ቢስ ውንጀላ በማካሄዷ ነው ብለዋል፡፡የጣሊያን ፖለቲከኞች በፈረንሳይ የሚካሄደውን ጸረ-መንግስት ተቃውሞ እንደሚደግፉ ይነገራል፡፡ለዚህም ይመስላል የጣልያን ፋይቭ ስታር ሙቭመንት መሪ ሉዊጂ ዲማዮ በቅርቡ  በፓሪስ አንድ መንደር ውስጥ ተገኝተው የፈረንሳዩ ፕሬዝዳንት ኢማኑኤል ማክሮን የሚመሩትን ፓርቲ በመገዳደር ለአውሮፓ ህብረት ፓርላማ መቀመጫ ለማግኘት ፍላጎት ካላቸው ተቃዋሚዎች ጋር የተወያዩት፡፡በተመሳሳይም በዚህ ወር መጀመሪያ ላይ የጣሊያኑ የውስጥ ጉዳይ ሚኒስትር ማቴኦ ሳልቪኒ የፈረንሣይ መራጮች ኢማነኤል ማክሮንን ከስልጣን እንደሚያወርዷቸው ተስፋ አለኝ ማለታቸውም ተሰምቷል፡፡የፈረንሳይ ፕሬዝዳንት ኢማኑኤል ማኮሮን በተለይም በስደተኞች ዙሪያ የሚከተሉት ፖሊሲ ለሚስተር ሳሊቪኒ የሚዋጥላቸው ጉዳይ አይደለም፡፡ ይህን ክስተት ተከትሎ የሀብታሞች ፕሬዝዳንት ናቸው ተብለው የሚተቹት ኢማኑኤል ማክሮን በቅርቡ በሚደረገው የአውሮፓ ህብረት ፓርላማ ምርጫ ላይም የፓርላማ ወንበርን መቀዳጀት ፈተና ሊሆንባቸው እንደሚችል እየተነገረ ነው፡፡ስደትን የሚጻረረው የሳሊቪኒ ፓርቲ በአውሮፓ ፓርላማ ምርጫ ላይ በዛ ያለ ወንበርን ለማግኘት እየተንቀሳቀሰ መሆኑም ተገልጿል፡፡ሳልቪኒ እና አጋሮቻቸው እንዳሰቡት ድል ከቀናቸው ደግሞ የአውሮፓ ሕብረት በስደተኞች ዙሪያ የሚከተለውን ፖሊሲ በመቀየር አውሮፓ ከስደተኞች ስጋት ነጻ የማድረግ ፍላጎታቸው እውን ይሆናል ነው የተባለው፡፡ (ምንጭ፡- ዘ ኢንድፐንደንት) 